磨崖碑
作者：江瓊
朝代：宋

paragraphs: 淒涼浯水跡如掃，漫郎宅荒崖畔草。
雨淋日炙山骨癯，磨得人間歲月老。
粵從天地開闢來，經濟何代無奇才。
若得高名爛青史，底恨白骨埋黄埃。
孽臣邊將亂國紀，郭公千載凜不死。
紀在中興第一功，三絕寧論文與字。
吁嗟古往而今來，插天何處無石崖。
兩京未復百戰罷，銅駝荆棘誰能開。
世事輪雲可悲慨，文學老生品何在。
君不見零落寒溪幾世孫，自打元家古碑賣。